עיבל (יישוב)

עיבל הוא יישוב קהילתי והתנחלות השוכן על כתף הר עיבל, בסמיכות לכביש 5575 במרכז השומרון. הוא נמצא בהליכי הקמה על ידי גרעין התיישבות, ופועלת בו שלוחה של ישיבת אלון מורה. תושבי היישוב מתגוררים בקרוואנים והיישוב נמצא בתנופת פיתוח וקליטה. גאוגרפיה היישוב שוכן בכתף הר עיבל, בסמוך לכביש 5575, כביש הגישה אל פסגת ההר, באזור המוגדר כשטח C. מיקומו, בגובה של מאות מטרים מעל בקעת שכם, מקנה לו תצפית פנורמית רחבה על העיר שכם ועל סביבתה. היישוב ממוקם בסמיכות למחנה הר עיבל של צה"ל. בסביבת היישוב מצויים כמה מן האתרים ההיסטוריים והארכאולוגיים המרכזיים בשומרון, בהם מזבח הר עיבל, המזוהה עם המזבח המתואר בספר יהושע, שבנו בני ישראל עם כניסתם לארץ, הקסבה של שכם, תל שכם (שכם הקדומה), ועתיקות העיר שומרון, שהייתה בירת ממלכת ישראל בתקופת המקרא. היסטוריה באזור הר עיבל הוקם לראשונה כמאחז בשנת 2020, בסמוך לבסיס הר עיבל שנמצא בפסגת ההר. בנקודה הוצבה בקתה ולאחר מכן צורף קרוואן. בהמשך הנקודה פונתה ולא יושבה מחדש. האתר אושר להתיישבות בישיבה של הקבינט המדיני-ביטחוני ביום ירושלים 2025, יחד עם עוד 21 נקודות נוספות ביהודה ובשומרון, על פי תכנונה של מנהלת ההתיישבות, כחלק מתוכנית ההתחברות להקמת יישובים ישראליים רבים במרחב. ב-28 בדצמבר חתם מפקד פיקוד מרכז אבי בלוט על צו המסדיר את היישוב וקובע עבורו תחום שיפוט. בעת ההחלטה על הקמת היישוב ניתן לו השם הזמני "הר עיבל". בהמשך אישרה ועדת השמות הממשלתית את השם עיבל כשם היישוב. ב-5 בפברואר 2026 הושלם תהליך ההקמה הרשמי עם קבלת סמל יישוב ממשרד הפנים. על פי תוכניות הקמת היישוב, עם סיום הקמתו יתגוררו בו כ-600 משפחות, והוא יהיה ליישוב גדול ומשמעותי. ב-11 במרץ 2026 נפתחה בעיבל שלוחה מקומית של ישיבת אלון מורה, והיישוב הוקם באופן מלא. ההקמה בוצעה במבצע לילי בניצוחן של מועצה אזורית שומרון ותנועת אמנה, במסגרתו הובילו עשרות משאיות מבנים יבילים ליישוב החדש, וצוותי עבודה עמלו על דרכי הגישה אליו, על סלילת כבישים חדשים ועל הכשרת הקרקע לקראת חיבור לתשתיות. ב-16 ביולי החל היישוב עיבל את שלב האכלוס באופן רשמי, כאשר עשרות משפחות מגרעין ההתיישבות שמקים אותו, הנמצא בניהולה ובהנחייתה של מועצה אזורית שומרון, נכנסו למגורים ביישוב. המשפחות מתגוררות תחילה בקרוואנים שהוצבו בשטח, וחיות בו על ציודם ורכושם. ביום העלייה לקרקע התקיים טקס הקמה רשמי בהשתתפות שרים, חברי כנסת ואישי ציבור. במהלך הקיץ צפויות להצטרף ליישוב עיבל משפחות נוספות, שיגדילו ויפתחו אותו, ובהמשך צפויים לקום בו מבני קבע. ראו גם הר עיבל קישורים חיצוניים עיבל, באתר לגור ביו"ש הערות שוליים